S-394/2023

I Mál þetta, sem var þingfest og dómtekið 10. febrúar 2023, er höfðað af lögreglustjóranum á Suðurnesjum með ákæru útgefinni 6. febrúar 2023 á hendur ákærða L-x-x B-x-x, [...], ríkisborgara Ungverjalands og Úkraníu, fyrir stórfellt fíkniefnalagabrot, með því að hafa föstudaginn 23. desember 2022, staðið að innflutningi á samtals 2.183,50 g af kókaíni, með styrkleika 83%, ætluðu til söludreifingar hér á landi í ágóðaskyni en fíkniefnin flutti á kærði til Íslands sem farþegi með flugi [...], frá Varsjá í Póllandi til Keflavíkurflugvallar, falin í farangri ákærða við komu hans til landsins.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á samtals 2.183,50 gaf kókaíni með vísan til 6. mgr. 5. gr. laga um ávana- og fíkniefninr. 65/1974 og 2. mgr. 14. gr. reglugerðar nr. 233/2001.

Verjandi ákærða gerir þá kröfu að ákærða verði gerð sú vægast refsing sem lög frekast heimila og til frádráttar dæmdri refsingu komi gæsluvarðhaldsvist sem ákærði hefur sætt frá 23. desember 2022. Þá krefst verjandinn málsvarnarlauna samkvæmt framlögðum málskostnaðarreikningi.

II

Fyrir dómi játaði ákærði afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið samkvæmt 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig stuttlega um lagaatriði máls og ákvörðun viðurlaga.

Samkvæmt matsgerðum, sem eru meðal gagna málsins, var efnið sem ákærði flutti til landsins seigfljótandi og innihélt kókaín og prókaín. Kókaínið var að mestu á formi kókaínklóríðs og styrkur þess í þurru sýni var 83% sem samsvarar 93% af kókaínklóríði en styrkur kókaíns í sýni við komu á rannsóknarstofu var 70% sem samsvarar 78% af kókaínklóríði. Samkvæmt gefnum forsendum rannsóknarstofunnar væri hægt að búa til 2.704 grömm af efni sem væri 67% að styrk úr 2.183,50 grömmum af dufti, sem inniheldur 83%kókaín.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefin að sök í ákæru og þar þykir rétt heimfærð til refsiákvæða. Ákærði hefur ekki áður orðið uppvís að refsiverðri háttsemi svo kunnugt sé. Af fyrirliggjandi gögnum verður ekki ráðið að hann hafi verið eigandi nefndra fíkniefna eða tekið þátt í skipulagningu á kaupum og innflutningi þeirra til Íslands með öðrum hætti en þeim að samþykkja að flytja efnin til landsins. Fyrir það kvaðst ákærði aðeins hafa átt að fá fargjald til Íslands og uppihald þar í nokkra daga. Ákærði var samvinnuþýður við rannsókn málsins. Verður litið til þessara atriða við ákvörðun refsingar sem og til greiðrar játningar ákærða hjá lögreglu og fyrir dómi. Á hinn bóginn verður ekki framhjá því horft að ákærði flutti til landsins umtalsvert magn af sterku kókaíni og m. a. með hliðsjón af magni þess standa allar líkur til þess að það verið ætlað til söludreifingar hér á landi í ágóðaskyni. Að öllu þessu virtu þykir refsing ákærða hæfilega ákveðin fangelsi í tvö ár. Til frádráttar þeirri refsingu komi gæsluvarðhald sem ákærði hefur sætt frá 23. desember 2022 að fullri dagatölu, sbr. 76. gr. almennra hegningarlaganr. 19/1940.

Samkvæmt ofangreindri niðurstöðu er fallist á upptökukröfu ákæruvaldsins eins og hún er sett fram í ákæru, sbr. 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2002 um ávana- og fíkniefni og önnur eftirlitsskyld efni.

Þá verður ákærði dæmdur til greiðslu alls sakarkostnaðar þ. m. t. málsvarnarlauna skipaðs verjanda síns., E-kk-ef K-kk-ef lögmanns, sem teljast hæfilega ákvörðuð með hliðsjón af málskostnaðarreikningi og umfangi málsins 1.054.620 krónur að meðtöldum virðisaukaskatti. Málsvarnarlaunin taka einnig til starfa verjandans á rannsóknarstigi málsins. Ákærði greiði aksturskostnað verjandans 83.566 krónur og annan sakarkostnað 286.211 krónur.

Af hálfu ákæruvaldsins sótti málið Á-kk-nf J-kk-nf aðstoðarsaksóknari.

I-kk-nf T-kk-nf héraðsdómari kveður upp dóm þennan.

Dómsorð:

Ákærði, L-x-x B-x-x, sæti fangelsi í tvö ár en til frádráttar refsingunni komi með fullri dagatölu gæsluvarðhaldsvist sem ákærði hefur sætt frá 23. desember 2022.

Ákærði sæti upptöku til ríkissjóðs á 2.183,50 grömmum af kókaíni.

Ákærði greiði málsvarnarlaun skipaðs verjanda síns, E-kk-ef K-kk-ef lögmanns, 1.054.620 krónur og aksturskostnað verjandans 83.566 krónur. Ákærði greiði annan sakarkostnað 286.211 krónur.

I-kk-nf T-kk-nf